《河清诗》
明代·梁潜

河流浑浑，肇自古昔。横亘万里，潢污霆激。触乎昆崙，踔乎龙门。

潢掉奔腾，入乎无垠。惟皇圣明，百神效灵。汤汤蒲津，河流载清。

始视其流，混漾弗定。若矿在镕，五彩辉映。厥既清矣，静影浮空。

荣光上烛，煜乎溶溶。若挹而注，若涵而蓄。元气默融，太和潜漉。

纤滓弗滞，渊乎若澄。千峰倒浸，湛乎若凝。蒲津之堧，几数万里。

乌翔而回，鱼骇而逝。属时载旸，楫而咏之。祥飙庆云，荡潏无涯。

观者如堵，闻于京师。京师髦倪，鼓舞孩嬉。列章帝庭，帝弗矜异。

曰匪在兹，益惟寅畏。于惟河流，为地之纪。四渎之宗，五行之始。

在昔皇祖，戡定万邦。惟兹河流，骏发其祥。我皇继统，旧章是则。

河之清矣，如轨合辙。河之既清，万民以宁。万方毕来，物以阜成。

顾兹河流，念我皇德。东渐西被，始自家国。皇之弘化，功迈三五。

如彼河流，行地东注。河流浩浩，孰非皇仁。沦肌浃髓，品物皆春。

河流洋洋，皇帝寿考。于万亿年，为民父母。

作者简介：（1366—1418）明江西泰和人，字用之。洪武末举人。以才荐，知四会县。后历阳江，阳春诸县，皆以廉能称。永乐元年召与修《太祖实录》。书成，擢修撰。又代郑赐为《永乐大典》总裁。十五年帝至北京，太子监国，留辅太子。寻有人诬太子擅宥罪人，牵连及潜。下狱被杀。有《泊庵集》。